CELEX: 32012D0095
Language: bg
Date: 2011-12-19 00:00:00
Title: 2012/95/Евратом: Решение на Съвета от 19 декември 2011 година относно специалната програма, осъществявана посредством преки действия от Съвместния изследователски център в изпълнение на Рамковата програма на Европейската общност за атомна енергия за ядрени изследвания и обучение (2012—2013 г.)

18.2.2012   
            
            
               BG
            
            
               Официален вестник на Европейския съюз
            
            
               L 47/40
            
         РЕШЕНИЕ НА СЪВЕТА
   от 19 декември 2011 година
   относно специалната програма, осъществявана посредством преки действия от Съвместния изследователски център в изпълнение на Рамковата програма на Европейската общност за атомна енергия за ядрени изследвания и обучение (2012—2013 г.)
   (2012/95/Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 7 от него,
   като взе предвид предложението на Европейската комисия, представено след консултация с Научния и технически комитет,
   като взе предвид становището на Европейския парламент (1),
   като взе предвид становището на Европейския икономически и социален комитет (2),
   като има предвид, че:
   
               (1)
            
            
               В съответствие с Решение 2012/93/Евратом на Съвета от 19 декември 2011 г. относно Рамковата програма на Европейската общност за атомна енергия за ядрени изследвания и обучение (2012—2013 г.) (3) (наричана по-нататък „Рамковата програма“) Рамковата програма се изпълнява посредством специални програми, в които са определени подробни правила за тяхното изпълнение, посочена е тяхната продължителност и са предвидени счетените за необходими средства.
            
         
               (2)
            
            
               Рамковата програма се състои от два вида дейности: непреки действия в областта на изследванията на енергията от термоядрен синтез и изследванията на ядреното делене, безопасността и радиационната защита, както и преки действия на Съвместния изследователски център (JRC) в областта на управлението на ядрените отпадъци, въздействието върху околната среда, безопасността и сигурността, имащи отношение най-вече към събития, свързани с ядрената енергия, и като се отчитат извлечените поуки от натрупания опит. Преките действия следва да бъдат изпълнявани по настоящата специална програма.
            
         
               (3)
            
            
               JRC следва да провежда дейности по научни изследвания и обучение, осъществявани чрез така наречените „преки действия“ по настоящата специална програма.
            
         
               (4)
            
            
               В изпълнение на своята мисия JRC следва да предоставя съобразена с потребителите научна и техническа подкрепа за процеса на формулиране на политиките на Съюза, като гарантира подкрепа за изпълнението и наблюдението на съществуващите политики и отговаря на изискванията за нови политики. За да постигне целта си, JRC следва да провежда научни изследвания от най-високо европейско качество, в това число да поддържа своето собствено ниво на върхови научни постижения.
            
         
               (5)
            
            
               При изпълнението на настоящата специална програма следва да се отдели особено внимание на насърчаването на мобилността и обучението на научните работници и поощряването на иновациите в Съюза. По-специално JRC следва да предоставя подходящо обучение в областта на ядрената безопасност и сигурност.
            
         
               (6)
            
            
               Настоящата специална програма следва да се изпълнява по гъвкав, ефективен и прозрачен начин, като се вземат предвид съответните нужди на потребителите на JRC и политиките на Съюза и същевременно се защитават финансовите интереси на Съюза. Научноизследователските дейности, които се провеждат по специалната програма, следва да бъдат приспособени, където е целесъобразно, към посочените по-горе нужди и към научните и технологическите разработки, както и да целят постигане на върхови научни постижения.
            
         
               (7)
            
            
               За целите на изпълнението на настоящата специална програма сътрудничеството по Споразумението за Европейското икономическо пространство или по споразумение за асоцииране може да бъде допълнено с международно сътрудничество с трети държави и международни организации, по-специално въз основа на член 2, буква з) и членове 101 и 102 от Договора.
            
         
               (8)
            
            
               В контекста на дейностите по разширяване и интеграция JRC има за цел да насърчава интегрирането на организациите и научните работници от новите държави-членки в своите дейности, по-специално за прилагането на научните и технологическите елементи от достиженията на правото на Съюза, както и да провежда засилено сътрудничество с организации и научни работници от присъединяващите се държави и държавите кандидатки. Следва да се предвиди и постепенно отваряне към съседните държави, особено във връзка с приоритетните теми на Европейската политика за съседство.
            
         
               (9)
            
            
               JRC следва да продължи да генерира допълнителни ресурси посредством конкурентоспособни дейности. Те включват участие в непреките действия по Рамковата програма, работа на трети страни и, в по-малка степен — използване на интелектуалната собственост.
            
         
               (10)
            
            
               Доброто финансово управление на настоящата специална програма и нейното изпълнение следва да са осигурени по ефективен и удобен за потребителите начин, като същевременно се гарантира правната сигурност и достъпът до резултатите от тази програма за всички участници в съответствие с Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (4) и Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (5).
            
         
               (11)
            
            
               Следва да бъдат предприети подходящи мерки — съответстващи на финансовите интереси на Съюза — за наблюдение както на ефективността на предоставената финансова подкрепа, така и на ефективността на използването на тези средства, за да бъдат предотвратени нередностите и измамите. В съответствие с Регламент (ЕО, Евратом) № 1605/2002, Регламент (ЕО, Евратом) № 2342/2002, Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (6), Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (7) и Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (8) следва да се вземат необходимите мерки за възстановяване на изгубените, неправомерно изплатените или нецелесъобразно използваните средства.
            
         
               (12)
            
            
               Комисията следва своевременно да осигури независимо оценяване на проведените дейности в обхванатите от настоящата специална програма области.
            
         
               (13)
            
            
               Научноизследователската дейност, провеждана в рамките на тази специална програма, следва да зачита основните етични принципи, включително тези, залегнали в Хартата на основните права на Европейския съюз,
            
         ПРИЕ НАСТОЯЩОТО РЕШЕНИЕ:
   Член 1
   Приема се, за периода от 1 януари 2012 г. до 31 декември 2013 г., специалната програма, осъществявана посредством преки действия от Съвместния изследователски център (JRC) в изпълнение на Рамковата програма на Европейската общност за атомна енергия за ядрени изследвания и обучение (2012—2013 г.) (наричана по-нататък „специалната програма“).
   Член 2
   В специалната програма се установяват дейностите на JRC във връзка с ядрените изследвания, като се подкрепя целият диапазон от научни изследвания, провеждани в рамките на транснационалното сътрудничество в следните тематични области:
   
               а)
            
            
               управлението на ядрените отпадъци, въздействието върху околната среда и основните познания;
            
         
               б)
            
            
               ядрената безопасност на реакторните системи от значение за Европа;
            
         
               в)
            
            
               ядрена сигурност (в т.ч. ядрени гаранции, неразпространение, борба с незаконния трафик и ядрени експертизи).
            
         В приложението са изложени целите и общите насоки на дейностите, посочени в първа алинея.
   Член 3
   В съответствие с член 3 от Решение 2012/93/Евратом максималната сума за изпълнението на специалната програма е 233 216 000 EUR.
   Член 4
   Всички научни изследвания в рамките на специалната програма се провеждат в съответствие с основните етични принципи.
   Член 5
   Специалната програма се изпълнява посредством преките действия, посочени в приложение II към Решение 2012/93/Евратом.
   Член 6
   1.   Комисията изготвя многогодишна работна програма за изпълнението на специалната програма, в която по-подробно се очертават изложените в приложението цели и научни и технологически приоритети, както и графикът за изпълнение.
   2.   В многогодишната работна програма се вземат предвид съответните научни изследвания, провеждани от държавите-членки, асоциираните държави и европейските и международните организации. При необходимост тя се актуализира.
   Член 7
   Комисията осигурява провеждането на независимия мониторинг, оценка и преглед, предвидени в член 6 от Решение 2012/93/Евратом, по отношение на дейностите, осъществявани в обхванатите от специалната програма области.
   Член 8
   Настоящото решение влиза в сила на третия ден след публикуването му в Официален вестник на Европейския съюз.
   
   
      Съставено в Брюксел на 19 декември 2011 година.
      
         
            За Съвета
         
         
            Председател
         
         M. KOROLEC
      
   
   
      (1)  Становище от 15 ноември 2011 г. (все още непубликувано в Официален вестник). Становище, прието след незадължителна консултация.
   
      (2)  ОВ C 318, 29.10.2011 г., стр. 127. Становище, прието след незадължителна консултация.
   
      (3)  Вж. страница 25 от настоящия брой на Официален вестник.
   
      (4)  ОВ L 248, 16.9.2002 г., стр. 1.
   
      (5)  ОВ L 357, 31.12.2002 г., стр. 1.
   
      (6)  ОВ L 312, 23.12.1995 г., стр. 1.
   
      (7)  ОВ L 292, 15.11.1996 г., стр. 2.
   
      (8)  ОВ L 136, 31.5.1999 г., стр. 1.
   
      ПРИЛОЖЕНИЕ
      
         СПЕЦИАЛНА ПРОГРАМА ЗА СЪВМЕСТНИЯ ИЗСЛЕДОВАТЕЛСКИ ЦЕНТЪР
      
      1.   Цел
      Общата цел на специалната програма е да предоставя съобразена с потребителите научна и техническа подкрепа за политиката на Съюза за ядрената енергия и да бъдат изпълнени задълженията по Договора. За постигането на тази цел знанията, уменията и компетентността трябва да бъдат непрекъснато актуализирани, за да се осигурят необходимите върхови експертни познания относно безопасността на ядрените реактори и ядрените гаранции и сигурността.
      2.   Подход
      Дейността на JRC в областта на ядрените изследвания има за цел изпълнение на предвидените в Договора задължения в областта на научноизследователската и развойна дейност (НИРД) и подкрепа както на Комисията, така и на държавите-членки по отношение на гаранциите и неразпространението, управлението на отпадъците, безопасността на ядрените съоръжения и горивния цикъл, радиоактивността в околната среда и радиационната защита. Предвид особения приоритет на ядрената безопасност, спомагащо за преориентирането на ядрените изследвания, областта на неразпространението ще се ползва с възможно най-голямо внимание.
      Дейностите по Рамковата програма, свързани с научни изследвания и подкрепа, ще продължат да бъдат насочени към:
      
                  а)
               
               
                  управлението на ядрените отпадъци, въздействието върху околната среда и основните знания;
               
            
                  б)
               
               
                  ядрената безопасност на реакторните системи от значение за Европа;
               
            
                  в)
               
               
                  ядрената сигурност (в т.ч. ядрените гаранции, неразпространението, борбата с незаконния трафик и ядрените експертизи).
               
            Освен това JRC допълнително ще засили своята роля на европейски еталон за разпространение на информация, обучение и образование за млади учени.
      3.   Дейности
      3.1.   Управление на ядрените отпадъци, въздействие върху околната среда и основни знания
      3.1.1.   Характеризиране, съхранение и погребване на отработено гориво и високоактивни отпадъци
      Управлението на отработеното гориво и високоактивните ядрени отпадъци включва тяхната преработка, кондициониране, транспортиране, временно съхранение и геоложко погребване. Крайната цел е да се предотврати изхвърлянето на радионуклеиди в биосферата през всички тези етапи в продължение на много дългия им период на полуразпад. Проектирането, оценката и функционирането на системи от технически и естествени бариери в съответния период от време са ключови елементи за постигането на тези цели и зависят, наред с други неща, от характера на изменение на горивото и/или на отпадъците в геоложката среда. Настоящата специална програма обхваща такива проучвания.
      3.1.2.   Разделяне и преобразуване
      Основната стратегия, която се разглежда за системите в областта на ядрената енергия, включва затваряне на ядрения горивен цикъл с цел намаляване на дългосрочната радиотоксичност на ядрените отпадъци и укрепване на безопасното и ефективно използване на ресурсите. Основните предизвикателства пред тази концепция остават оптимизирането на техниките за разделяне, отделянето от отработеното гориво на подбрани радионуклеиди с дълъг живот, както и производството и определянето на безопасни и надеждни горива за преобразуването на актинидите. Експерименталната работа на JRC по разделянето включва научни изследвания на разтварянето във вода и пирометалургичните процеси (в солена среда).
      3.1.3.   Основни изследвания, свързани с актинидите
      За да се поддържа компетентността и водещото място в областта на ядрените технологии за граждански цели, от изключителна важност е да бъдат насърчавани интердисциплинарните основни научни изследвания на ядрените материали като източник на бъдещи иновации в областта на технологиите. Това от своя страна изисква познания за реакцията от страна на т.нар. „елементи от 5f електронен слой“ (т.е. актинидите) и на съединенията на (обикновено крайни) термодинамични параметри. Поради малката експериментална база данни и характерната сложност на моделирането, понастоящем нашите знания за тези механизми са ограничени. Основните научни изследвания по тези въпроси са изключително важни за познаването на поведението на тези елементи и за запазването на водещата позиция в съвременната физика на кондензираната материя. Постиженията в областта на усъвършенстваното моделиране и симулацията ще бъдат използвани за увеличаване на ефекта от експерименталните програми.
      Основната изследователска програма на JRC в областта на актинидите ще бъде водеща в областта на физиката и химията на актинидите, като основната цел е на учените от университетите и научноизследователските центрове да бъдат предоставени експериментални съоръжения от световна класа. Те ще им позволят да изследват свойствата на актинидните материали, за да завършат своето образование и да допринесат за напредъка на ядрените науки.
      3.1.4.   Ядрени данни
      Предлаганите проекти за специални инсталации за преработване на второстепенните актиниди и усъвършенствани концепции за производството на ядрена енергия водят до нови изисквания за ядрени данни със значително подобрена точност. Качеството на експерименталните данни е от ключово значение за постигането на по-добри стандарти за безопасност и намалени допустими граници за грешка и следователно — за ефективност на разходите при проектирането и изграждането на нови реакторни системи. Файловете с данни, включително тези на Агенцията на ОИСР за ядрена енергия, използвани от промишлеността и научноизследователските лаборатории, трябва да бъдат пълни, точни и валидирани чрез добре определени процедури за контрол на качеството.
      JRC ще предоставя данни, които се изискват на международно ниво, и също така ще продължи безопасната експлоатация на линейните ускорители Van de Graaff и GELINA.
      3.1.5.   Медицински приложения на ядрените изследвания
      Новите методи за лечение на рак, наречени целева алфа терапия, използват уникалните физични свойства на облъчването с алфа частици (по-специално тяхната голяма енергия и малка дължина на пътеката в човешка тъкан), за да се насочват избирателно и да унищожават увредените клетки, като щадят заобикалящата здрава тъкан. Тези техники могат да се използват за лечението на рак и инфекциозни болести.
      JRC ще продължи да подкрепя развитието на целевата алфа терапия в тясно сътрудничество с националните организации, като обръща специално внимание на алтернативни процеси за производство на алфа излъчватели и радиобиологично изпитване на биомолекули, белязани с радиоактивен изотоп, като оценява тяхната ефективност и приложимост и предоставя тези нови приложения за внедряване от болниците и фармацевтичната промишленост.
      3.1.6.   Наблюдение на радиоактивността в околната среда
      В дял II, глава 3 от Договора е предвидено установяването на основни стандарти за безопасност за опазване здравето на населението и на работещите срещу опасностите, произтичащи от йонизиращите лъчения. В членове 31—38 от Договора са предвидени правила за ролята на държавите-членки и Комисията по отношение на опазването на човешкото здраве, контрола на нивата на радиоактивност в околната среда, изпускането в околната среда и управлението на ядрените отпадъци. Това ще включва и ключови аспекти, свързани с управлението на аварии. Съгласно член 39 от Договора JRC подпомага Комисията при изпълнението на тази задача.
      С оглед новите допустими стойности за радионуклеиди в питейната вода и хранителните съставки JRC ще разработва техники за анализ и ще изготвя съответните референтни материали. Ще бъдат организирани междулабораторни сравнения с лабораториите за наблюдение от държавите-членки за оценка на сравнимостта на отчитаните данни от наблюдението съгласно членове 35 и 36 от Договора и с оглед хармонизирането на системите за наблюдение на радиоактивността с референтните материали за изпитване.
      3.1.7.   Управление на знанието, обучение и образование
      Важно е да се поддържат и задълбочават знанията на новото поколение ядрени учени и инженери в областта на ядрените изследвания чрез разпространение на информация за експериментите, резултатите, интерпретациите и уменията, придобити в научноизследователските и приложните програми.
      JRC ще допринася за това знанието да бъде лесно достъпно, правилно организирано и добре документирано и ще подкрепя дейностите в областта на висшето образование в Европа във връзка както с действащите реактори, така и с иновационните реактори от IV поколение. Освен това JRC ще разработи европейска обсерватория за човешки ресурси в ядрената област, която да анализира тенденциите в Европа и да предоставя научна подкрепа при формулирането на политиката на Съюза. JRC ще продължи също така да допринася за по-добрата комуникация по ядрените въпроси, в частност по отношение на приемливостта за обществото, а в по-общ план — за разработване на стратегии за цялостна осведоменост по свързани с енергията въпроси. Продължителният опит и уникалната база за измерване на ядрени данни дават и отлична възможност за образование и обучение на ядрените учени и инженери, което допълва образованието в университетите, като осигурява достъп до практическо запознаване с ядрените съоръжения.
      3.2.   Ядрена безопасност
      3.2.1.   Безопасност на ядрените реактори
      С цел поддържане и повишаване нивото на безопасност на ядрените електроцентрали трябва да бъдат разширени и валидирани усъвършенстваните и подобрени методики за оценка на безопасността и съответните инструменти за анализ. В JRC се провеждат целеви експериментални проучвания, за да се подобри разбирането на основните физични явления и процеси и да се даде възможност за валидиране и проверка на детерминистични и вероятностни оценки на безопасността, основаващи се на усъвършенствано моделиране на процесите в централите (на реактивност и топлинно-хидравлично), на компонентите, изложени на експлоатационно натоварване/остаряване, и на човешкия и организационния фактор. JRC ще продължи да има централна роля и при създаването и функционирането на европейската клирингова къща за обратна връзка в областта на експлоатационния опит в полза на всички държави-членки. Ще изготвя тематични доклади по конкретни въпроси, свързани с централите, и ще улеснява ефективния обмен и осъществяването на обратна връзка в областта на експлоатационния опит с цел повишаване на безопасността на ядрените електроцентрали в полза на всички европейски регулатори и за максимално ограничаване на вероятността за възникване на ядрени аварии. Ще осъществява научноизследователски програми в подкрепа на разработването на изисквания за безопасност и на усъвършенствани методи за оценяване на реакторни системи от значение за ядрената безопасност. Ще включва и ключови аспекти на научните изследвания в областта на извеждането от експлоатация на реакторите и свързаните с тях инфраструктури (методологии, обучение, научен опит).
      3.2.2.   Безопасност на ядреното гориво в енергийните реактори, експлоатирани в Съюза
      Леководните реактори от II и III поколение вероятно ще бъдат експлоатирани през целия XXI век. За да се повиши в максимална степен тяхната безопасност, трябва да се осигури по-добро познаване на поведението вътре в реактора на системата на топлоотделящите елементи (гориво и обвивка), особено във връзка със схемите за удължена експлоатация, които обхващат нормални условия, условия на инцидент и на авария. Двата основни аспекта на това изследване са механичната цялост на топлоотделящите елементи през целия живот на реактора и „реакцията“ на горивото на преходни условия (включително условия на сериозна авария на реактора до разтопяване на активната зона).
      В крайна сметка експериментите и теорията, свързани с добре определени физични и химични механизми, трябва да бъдат включени в многомащабни модели и, като краен продукт, в кодове за поведение на горивото.
      JRC ще извършва изследвания също така с оглед подобряване на експерименталните критерии за поведението на горивата UO2 и MOX при висока степен на изгаряне.
      3.2.3.   Безопасна експлоатация на усъвършенствани системи за ядрена енергия
      Разработването на нови концепции за реакторите с оглед постигане на по-голяма безопасност, гаранции и устойчивост, се разглежда в световен мащаб като нова тема за изследвания, по-специално в рамките на Международния форум за поколение IV (GIF). JRC получи мандат от държавите-членки да действа като изпълнителен агент по отношение на участието на Общността в GIF. В това си качество JRC допълнително ще координира европейския принос (чрез преки и непреки действия или посредством държавите-членки) за различните проекти на GIF.
      Проучванията, извършвани в лабораториите на JRC, обхващат преди всичко свързаните с безопасността аспекти на новите иновационни проекти и на иновационните горивни цикли, по-специално характеризирането, изпитването с облъчване и обследването след облъчване на нови видове гориво, както и характеризирането и качественото определяне на иновационни материали за конструкцията и обвивката. Освен това се провеждат и проучвания във връзка с изискванията за безопасност на реакторите от ново поколение и по-взискателното оценяване на съответните ядрени системи. Целта е да се подкрепи установяването на общ европейски подход за оценяване на безопасността на новите иновационни проекти. В това отношение по целесъобразност ще бъде търсено единодействие с Технологичната платформа за устойчива ядрена енергетика (SNETP).
      3.3.   Ядрена сигурност
      3.3.1.   Ядрени гаранции
      Поради повишената роля на ядрената енергия в производството на електричество в Европа и в света, боравенето с ядрени материали в горивния цикъл непрекъснато се увеличава. С цел да се предотврати всяко отклоняване на тези материали от тяхното предназначение, от решаващо значение е наличието на стабилна и надеждна система за ядрени гаранции и неразпространение. Все още са необходими технически иновации и подобрения за провеждане на развиващата се политика за гаранциите. Днес предизвикателството е в прилагането на по-голяма автоматизация и по-добри инструменти за анализ на информацията с цел намаляване както на работната натовареност на инспекторите, така и на тежестта върху ядрената промишленост. Новите и иновативни подходи за гаранциите ще бъдат прилагани и по отношение на реакторните системи от значение за Европа и съответстващите им горивни цикли.
      3.3.2.   Допълнителен протокол
      Допълнителният протокол има за цел да предотврати недекларирани ядрени операции. Неговото прилагане изисква редица техники, различни (или по-развити) от използваните за проверка на осчетоводяването на ядрен материал. Очаква се повече работа по проверка на изчерпателността на декларациите, което ще изисква повече НИРД, свързана с методите за откриване на незаконни програми, в някои случаи чрез използване на същите техники, както и при ядрените експертизи. Ще бъдат необходими съществени усилия за подобряване на методите за анализ на остатъчни частици, с цел проверка на декларираните дейности или за откриване на недекларирани дейности.
      3.3.3.   Събиране на информация от открити източници за неразпространение на ядреното оръжие
      С цел подпомагане на службите на Комисията и сътрудничество с МААЕ и органите на държавите-членки JRC ще продължи систематично да събира и анализира информация от разнообразни източници (интернет, специализирана литература, бази данни) по въпросите за неразпространението на ядреното оръжие. Тази информация ще се използва за изготвяне на доклади по държави, за да се следи отблизо развитието на ядрените дейности и вноса и/или износа на ядрено оборудване и технологии за пряка или двойна употреба в определени държави. Освен това JRC ще следи техническото развитие на режимите за контрол на износа и ще предоставя техническа помощ на съответните служби на Комисията.
      3.3.4.   Борба с незаконния трафик на ядрени материали, включително ядрени анализи за съдебни цели
      Опасенията, свързани с незаконния трафик на ядрени и други радиоактивни материали, произтичащите от него рискове от разпространение на ядреното оръжие, както и заплахата от ядрен тероризъм изискват набор от мерки за предотвратяване, откриване и реакция. На ядрената сигурност се обръща все по-голямо внимание на всички равнища — от международни инициативи (Глобална инициатива за борба с ядрения тероризъм, Инициатива за защита от разпространението на оръжия за масово унищожаване, Резолюция 1540 на Съвета за сигурност на ООН и др.) до многостранно сътрудничество и техническо развитие. Обучението на персонала е от ключово значение за прилагането на мерките за ядрена сигурност. JRC споделя с държавите-членки и с международните организации своя опит и експертни знания в ядрената област като цяло и по-специално в сферата на ядрената сигурност.
      За тази цел е необходимо да бъдат разработени или подобрени различните програми за обучение и трябва да бъдат създадени или актуализирани съответните модули за обучение. JRC ще създаде Европейски център за обучение по сигурността, чиято дейност първоначално ще бъде съсредоточена върху ядрената и радиологичната сигурност.
      4.   Етични аспекти
      По време на изпълнението на настоящата специална програма и при извършваните в нейните рамки научноизследователски дейности трябва да се зачитат основните етични принципи. Те включват принципите, залегнали в Хартата на основните права на Европейския съюз.
      В съответствие с принципа на субсидиарност и предвид разнообразието от подходи в Европа, участниците в научноизследователски проекти трябва да спазват законодателството, разпоредбите и етичните норми, действащи в държавите, в които ще се проведат научните изследвания. Във всички случаи се прилагат националните разпоредби и Евратом няма да подкрепя финансово научни изследвания, забранени в държава-членка или друга държава.
      При необходимост участниците в научноизследователски проекти трябва да поискат одобрение от съответните национални или местни комитети по етика преди започване на дейността. Комисията също така редовно ще прави етичен преглед на предложенията, свързани с чувствителни в етично отношение въпроси, или когато етичните аспекти не са отчетени по подобаващ начин. В определени случаи етичен преглед може да се извърши по време на изпълнението на даден проект.
      В член 13 от Договора за функционирането на Европейския съюз се изисква Съюзът и държавите-членки да държат изцяло сметка за изискванията за хуманно отношение към животните при изработването и осъществяването на политиките на Съюза, включително в областта на научните изследвания.